Tennise Eesti meeste kolmas reket Daniil Glinka (ATP 734.) pääses Prantsusmaal Forbachis toimuval 15 000 USA dollari suuruse auhinnafondiga ITF-i turniiril finaali.
Turniiril kaheksandana asetatud Glinka sai poolfinaalis jagu endast maailma edetabelis 63 kohta kõrgemal paiknevast prantslasest Arthur Bouquier'ist 6:1, 6:3.
Glinka lõi kõigest 61 minutit kestnud matši jooksul neli ässa ning ei teinud ühtegi topeltviga, vastase arvele kogunes viis ässa ja neli topeltviga. Kui esimeselt servilt võidetud punktid olid meestel pigem võrdsed (Glinka 77% ja Bouquier 73%), siis teiselt servilt võitis Glinka koguni 91 protsenti punktidest prantslase 15 protsendi vastu. Murdepallidest realiseeris Glinka 12-st neli, Bouquier ei suutnud oma kahte võimalust punktist lüüa.
Pühapäevases finaalis läheb eestlane vastamisi seitsmendana asetatud sakslase Tom Gentzschi (ATP 714.) või asetuseta britt Hamish Stewartiga (ATP 844.).
Toimetaja: Henrik Laever